500 onder kwarantyn geplaas ná ebola-gevalMediese personeel van Dokters Sonder Grense neem kos na pasiënte by die organisasie se behandelingsentrum in Kailahun, Sierra Leone (20 Julie 2014) Foto: Tommy Trenchard, Reuters (via blogs.wsj.com) Meer as 500 persone is in Sierra Leone onder kwarantyn geplaas nadat ŉ ebola-geval die afgelope naweek bevestig is. ŉ Hele dorpie in Tonkolili word 21 dae lank onder kwarantyn geplaas en dissiplinêre stappe kan teen die stamhoof gedoen word omdat hy versuim het om gesondheidsowerhede in kennis te stel, het Sidi Yayah Tunis, hoof van kommunikasie by die Nasionale Ebola-reaksiesentrum (NERC), aan Xinhua-nuusagentskap gesê. Meer as 30 personeellede by ŉ plaaslike hospitaal wat die ebolapasiënt versorg het, is deel van die groep wat onder kwarantyn geplaas is. Die pasiënt is eers na ŉ tradisionele geneesheer geneem toe hy ebola-simptome getoon het, in plaas daarvan dat hy dadelik na ŉ hospitaal geneem is, het ŉ beampte gesê. Die persoon is intussen dood. Die NERC doen ŉ beroep op die publiek om aan versoeke van die gesondheidsowerhede te voldoen, aangesien ebola steeds ŉ bedreiging bly. “Een fout en ebola begin weer van voor af,” het Tunis gesê. Drie gevalle is die afgelope twee weke in Sierra Leone aangemeld. Lees alle vorige berigte oor ebola op Maroela Media.